Farið er að hilla undir lok fjöldabólusetninga víða um land. Helmingur þjóðarinnar er fullbólusettur og þriðjungur til viðbótar kominn með fyrri skammtinn. Líklega verða tafir á afhendingu siðustu sendingarinnar af bóluefni AstraZeneca.
Í vikunni er von á rúmlega 46 þúsund skömmtum af bóluefni til landsins, 23 þúsund skömmtum af bóluefni Pfizer, tæplega 3000 skömmtum frá Moderna og svo var gert ráð fyrir rúmlega 20 þúsund skömmtum af bóluefni AstraZeneca.
Nú eiga allir árgangar á höfuðborgarsvæðinu að vera komnir með boð í bólusetningu. Gert er ráð fyrir þremur bólusetningardögum í vikunni. Tíu árgangar á eiga að fá Janssen á þriðjudag og á miðvikudag verða fjórir árgangar boðaðir í seinni sprautuna af Pfizer. Þá fá ungmenni fædd 2005 fyrri bólusetningu. Ragnheiður Ósk Erlendsdóttir, framkvæmdastjóri hjúkrunar hjá Heilsugæslunni á höfuðborgarsvæðinu, hvetur foreldra til að minna börn sín á. Eftir hádegi þessa daga geta þau sem eiga eldra boð í Janssen og Pfizer, komið og þegið sprautu á meðan birgðir endast.
Á fimmtudag stóð til að bólusetja með AstraZeneca, klára seinni bólusetningu hjá öllum á höfuðborgarsvæðinu. Ragnheiður segir ósennilegt að efnið berist í tæka tíð, Astra-dagurinn frestist líklega um viku og til skoðunar að boða aðra hópa í Janssen í staðinn. Á heimasíðiu heilsugæslunnar á höfuðborgarsvæðinu segir að allt AstraZeneca bóluefni sem berst verði notað til að gefa seinni skammtinn. Þau sem fengu boð í fyrri skammt af AstraZeneca sem þau gátu ekki nýtt sér fái boð í annað efni.
Seinni bólusetningum á að ljúka um miðjan júlí. Ragnheiður segir óljóst hvort verði af opnum dögum í ágúst, það ráðist af eftirspurn, eitthvað verði þó til af bóluefni fram á haustið, t.d. til að bólusetja ófrískar konur eða aðra sem ekki hafa getað þegið bólusetningu.
Góður gangur hefur verið í bólusetningum á landsbyggðinni. Búið að boða vel fletsa þó ekki hafi allir mætt. Á heilsugæslu Suðurnesja er búið að bólusetja alla sem hafa þegið boð um bólusetningu og á Austurlandi voru öll fædd 2005 og fyrr búin að fá boð strax í byrjun júní. Útlit er fyrir að á Vesturlandi náist að klára bólusetningar að mestu leyti í þessari viku að þvi gefnu að þangað berist efni frá AstraZeneca. Þá efni sem þegar er komið til landsins. Það eru allir íbúar búnir að fá boð í fyrri bólusetningu og margir í seinni líka. Á Norðurlandi verða endurbólusetningar með efni frá Pfizer og AstraZeneca, á miðvikudag verður svo haldinn opinn dagur þar sem allir sem áður hafa fengið boð en ekki komist geta fengið bóluefni frá Pfizer. Áður gátu einungis ungmenni sem eru orðin 16 ára fengið bólusetningu, en í þessari viku verður breyting þar á, árið gildir og því geta öll fædd 2005 mætt.
Afhending síðustu sendingarinnar af bóluefni AstraZeneca til Íslands tefst að líkindum. Sendingin átti að koma á fimmtudaginn. Seinni bólusetning með efninu frestast því um viku. 